Hekk kif is-sitwazzjoni tan-nisa fl-Afganistan qed tkompli sejra għall-agħar, il-Parlament jixħet dawl fuq il-kundizzjonijiet u l-perspettivi ta' dawn in-nisa. L-Afganistan ilu żmien twil iħasseb lill-UE. Wara l-irtirar tat-truppi tal-Istati Uniti u tan-NATO mill-pajjiż f'Awwissu 2021 u r-ritorn tal-poter tat-Talibani, il-Parlament Ewropew appella għall-evakwazzjoni ta' ċittadini tal-UE u Afgani f'riskju, u ħeġġeġ il-protezzjoni tad-drittijiet tal-bniedem fil-pajjiż, b'mod partikolari d-drittijiet tan-nisa. Il-maġġoranza tan-nisa ma tħallewx jirritornaw fil-post tax-xogħol, fl-universitajiet u fl-iskejjel. It-Talibani ma jipprevedux parteċipazzjoni kontinwa tan-nisa fi rwoli ta' tmexxija fl-Afganistan, u qed jużaw forza letali biex ixerrdu l-protesti tad-drittijiet tan-nisa. "Għan-nisa u l-bniet Afgani, [it-Talibani lura fil-poter] ifisser oppressjoni sistemika u brutali fl-aspetti kollha tal-ħajja. Fiż-żoni kkontrollati mit-Talibani, l-universitajiet tan-nisa ngħalqu, qed iċaħħdu lill-bniet milli jkollhom aċċess għall-edukazzjoni, u n-nisa jinbiegħu bħala skjavi sesswali," qalet Evelyn Regner, li dak iż-żmien kienet il-President tal-Kumitat għad-Drittijiet tan-Nisa u l-Ugwaljanza bejn is-Sessi tal-Parlament Ewropew. L-UE u l-Afganistan L-UE u l-Parlament huma impenjati li jsibu modi, li jistgħu jgħinu bl-aħjar mod lil dawk fuq il-post u f'eżilju biex itaffu l-effetti negattivi tal-ħakma Talibana. Iċ-ċittadini Afgani ilhom mill-2014 fost l-akbar gruppi ta' persuni li jfittxu l-ażil u rifuġjati ospitati fit-territorju Ewropew . Madwar 600,000 Afgan ġew spostati internament fl-2021 biss, li 80% minnhom huma nisa u tfal. Skopri aktar dwar il-migrazzjoni fl-Ewropa . L-Istati Membri tal-UE flimkien evakwaw total ta' 22,000 Afgan, inklużi persuni f'sitwazzjoni vulnerabbli u l-familji tagħhom – bħad-difensuri tad-drittijiet tal-bniedem, in-nisa, il-ġurnalisti, l-attivisti tas-soċjetà ċivili, il-pulizija u l-uffiċjali tal-infurzar tal-liġi, l-imħallfin u l-professjonisti tas-sistema ġudizzjarja. Matul laqgħa tal-G20 f'Ottubru 2021, il-Kummissjoni ħabbret pakkett ta' appoġġ b'total ta' €1 biljun għall-poplu Afgan u l-pajjiżi ġirien, li jindirizza l-ħtiġijiet urġenti fil-pajjiż u fir-reġjun. L-UE qed tittama wkoll li tistabbilixxi preżenza diplomatika fuq il-post f'Kabul. Il-ministri għall-affarijiet barranin tal-UE qablu li l-UE timpenja ruħha mat-Talibani, jekk dawn tal-aħħar jirrispettaw id-drittijiet tal-bniedem, b'mod partikolari d-drittijiet tan-nisa, u jistabbilixxu gvern ta' tranżizzjoni inklużiv u rappreżentattiv. Ir-rwol tal-Parlament Fi stqarrija maħruġa f'Awwissu 2021, il-Membri tal-PE ħeġġew lill-awtoritajiet fl-Afganistan biex jirrispettaw id-drittijiet bażiċi tal-bniedem, u l-kisbiet tal-aħħar 20 sena fl-oqsma tad-drittijiet tan-nisa u l-bniet, id-dritt għall-edukazzjoni, il-kura tas-saħħa u l-iżvilupp soċjali u ekonomiku. F' riżoluzzjoni adottata f'Settembru 2021 dwar is-sitwazzjoni fl-Afganistan, il-Parlament stieden lill-UE u lill-Istati Membri tagħha jikkooperaw f'dik li hi l-evakwazzjoni taċ-ċittadini tal-UE u tal-Afgani f'riskju, u jistabbilixxu kurituri umanitarji għar-rifuġjati Afgani li jfittxu protezzjoni fil-pajjiżi ġirien. Il-Membri tal-PE appellaw ukoll għal programm speċjali dwar il-viżi għan-nisa Afgani li qed ifittxu protezzjoni. F'Ottubru 2021, il-Kumitat għad-Drittijiet tan-Nisa u l-Ugwaljanza bejn is-Sessi (FEMM) organizza seduta ta' smigħ konġunta mad-Delegazzjoni għar-relazzjonijiet mal-Afganistan, li fiha ħames nisa Afgani taw xhieda tas-sitwazzjoni tan-nisa taħt l-awtoritajiet Talibani u l-aspettattivi tagħhom fil-konfront tal-Unjoni Ewropea. Wara li semgħu kemm lil Evelyn Regner (S&D, AT) kif ukoll lil Petras Auštrevičius (Renew, LT), dak iż-żmien Presidenti, il-Kumitat ħareġ dikjarazzjoni li tenfasizza l-ħtieġa li titqajjem il-kwistjoni tas-sitwazzjoni tan-nisa u l-bniet Afgani fil-kuntatti tal-UE mal-awtoritajiet Talibani u li din issir prijorità fl-attivitajiet tal-Parlament. Fl-2021, grupp ta' 11-il mara Afgana ġew innominati mill-Parlament Ewropew għall- Premju Sakharov għal-Libertà tal-Ħsieb 2021 , biex jonoraw il-ġlieda kuraġġuża tagħhom għall-ugwaljanza u d-drittijiet tal-bniedem. Is-Sottokumitat għad-Drittijiet tal-Bniedem tal-Parlament Ewropew organizza l- Jiem tan-Nisa Afgani fl-1 u t-2 ta' Frar, li matulhom ġabar flimkien lill-partijiet ikkonċernati ewlenin inklużi n-Nazzjonijiet Uniti, il-Kummissjoni u diversi rappreżentanti tan-nisa Afgani, biex iqajjem kuxjenza dwar il-kundizzjonijiet fl-Afganistan. Il-President tal-Parlament Roberta Metsola u l-ex Ministru Afgan għall-Affarijiet tan-Nisa Sima Samar tkellmu waqt il-konferenza, filwaqt li ġew irreġistrati messaġġi minn Angelina Jolie, Mibgħuta Speċjali għall-Uffiċċju tal-Kummissarju Għoli tan-Nazzjonijiet Uniti għar-Rifuġjati (UNHCR), mill-President tal-Kummissjoni tal-UE Ursula von der Leyen u mill-Viċi Segretarju Ġenerali tan-NU Amina Mohammed. Għal aktar informazzjoni: Ir-riżoluzzjoni tal-Parlament Ewropew dwar is-sitwazzjoni fl-Afganistan (16.09.2021) Briefing tal-EPRS: L-Afganistan għal darb'oħra taħt il-ħakma tat-Taliban Stqarrija għall-Istampa: Is-sikurezza tan-nisa u l-bniet Afgani għandha tkun prijorità fundamentali tal-UE Briefing tal-EPRS: L-Afganistan u l-implikazzjonijiet għall-Ewropa Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF